Ministerstvo školstva Slovenskej republiky

Kritériá akreditácie študijných programov vysokoškolského vzdelávania
(Schválené rozhodnutím ministra školstva dňa 31. 3. 2003)

(1)	Zákon č. 131/2002 Z. z. o vysokých školách a o zmene a doplnení niektorých zákonov (ďalej len „zákon“) ustanovuje v § 82 ods. 8, že Akreditačná komisia pri výkone svojej pôsobnosti používa kritériá, ktoré na jej návrh a po vyjadrení orgánov reprezentácie vysokých škôl schvaľuje Ministerstvo školstva SR.
(2)	Tento materiál obsahuje súbor kritérií, ktoré Akreditačná komisia používa podľa § 82 ods. 2 písm. a) pri akreditácii 
a)	bakalárskeho študijného programu, t.j. pri posudzovaní spôsobilosti vysokej školy uskutočňovať študijný program oprávňujúci ju udeliť jej absolventom akademický titul bakalár, 
b)	magisterského alebo inžinierskeho študijného programu, t.j. pri posudzovaní spôsobilosti vysokej školy uskutočňovať študijný program oprávňujúci ju udeliť jej absolventom akademický titul magister/ inžinier/ doktor,
c)	doktorandského študijného programu, t.j. pri posudzovaní spôsobilosti vysokej školy uskutočňovať študijný program oprávňujúci ju udeliť jej absolventom akademický titul doktor (PhD., ArtD., ThLic., ThDr.).
(3)	Pre skrátené označenie súboru kritérií obsiahnutých v tomto materiáli sa používa skratka KSP.  
(4)	Časti kritérií dotýkajúce sa len bakalárskych študijných programov sú označené symbolom (B). Časti kritérií dotýkajúce sa len magisterských, inžinierskych alebo doktorských študijných programov sú označené symbolom (M). Časti kritérií dotýkajúce sa len doktorandských študijných programov sú označené symbolom (D).
(5)	Pri posudzovaní spôsobilosti vysokej školy uskutočňovať vysokoškolský študijný program sa posudzuje
a)	vysoká škola a jej pracoviská zabezpečujúce uskutočňovanie študijného programu,
b)	samotný študijný program.
(6)	 Pri posudzovaní vysokej školy a jej pracovísk zabezpečujúcich uskutočňovanie študijného programu sa hodnotia nasledovné atribúty:
a)	úroveň výskumnej resp. umeleckej činnosti,
b)	materiálne, technické a informačné zabezpečenie,
c)	personálne zabezpečenie.
(7)	Pri posudzovaní študijného programu sa hodnotia nasledovné atribúty:
a)	obsah, 
b)	požiadavky na uchádzačov a spôsob ich výberu, 
c)	požiadavky na absolvovanie, 
d)	úroveň študentov a absolventov.
(8)	Akreditačná komisia posúdi príslušnú vysokú školu a jej pracoviská zabezpečujúce uskutočňovanie študijného programu a študijný program a zistí, v akej miere ich atribúty spĺňajú jednotlivé kritériá. Akreditačná komisia odporučí priznať vysokej škole spôsobilosť uskutočňovať zodpovedajúci študijný program, ak atribúty vysokej školy a jej pracovísk zabezpečujúcich uskutočňovanie študijného programu a atribúty študijného programu uspokojivo spĺňajú stanovené kritériá. Miera spĺňania kritérií môže byť rôzna, Akreditačná komisia posudzuje študijný program komplexne a v odôvodnených prípadoch môže nižšie plnenie v niektorých kritériách byť kompenzované vyšším plnením v iných kritériách. Ak je súčasťou kritéria dosahovanie minimálnej hodnoty niektorého z ukazovateľov, nesmie jeho hodnota pre posudzovanú vysokú školu resp. študijný program pod ňu klesnúť.
(9)	Kritériá v tomto materiáli sa používajú aj pri akreditácii študijného programu uskutočňovaného v kombinácii dvoch študijných odborov. Ak ide o medziodborové štúdium (§ 51 ods. 5 zákona), musia atribúty vysokej školy a jej pracovísk (KSP-A) spĺňať stanovené kritériá pre každý zo študijných odborov. Každému zo študijných odborov musí byť venované aspoň 2/5 obsahu študijného programu. Ostatné atribúty študijného programu (KSP-B) sa posudzujú obdobne ako pri študijnom programe v jednom študijnom odbore. Ak jeden zo študijných odborov je hlavný, posudzuje sa študijný program ako študijný program v tomto študijnom odbore.
(10)	Pri akreditácii nových študijných programov Akreditačná komisia môže v súlade s § 83 ods. 2 zákona uplatniť osobitné kritéria, pričom sa vyjadrí kladne ak usúdi, že sa dá odôvodnene predpokladať, že najneskôr na konci obdobia zodpovedajúceho štandardnej dĺžke štúdia bude vysoká škola pri uplatnení štandardných kritérií spôsobilá uskutočňovať tento študijný program a že existujúce podmienky umožnia aj prvým absolventom získať plnohodnotné vysokoškolské vzdelanie.

KSP-A: Kritériá na hodnotenie atribútov vysokej školy a jej pracovísk zabezpečujúcich uskutočňovanie študijného programu 
Atribút/kritérium	Uspokojivé plnenie	
Atribút: Úroveň výskumnej resp, umeleckej činnosti		
Kritérium KSP-A1: Úroveň výskumnej resp. umeleckej činnosti vysokej školy a pracovísk zabezpečujúcich uskutočňovanie študijného programu	Prvý stupeň (B)
Vysoká škola musí preukázať nepretržitú sledovateľskú výskumnú činnosť alebo primeranú umeleckú činnosť zodpovedajúcich pracovísk v problematike študijného odboru alebo v kombinácii študijných odborov v takej miere, aby mohli adekvátne reagovať na nové poznatky v danom odbore a začleniť ich do poskytovaného vzdelávania v rámci študijného programu.
Na preukázanie nepretržitej sledovateľskej výskumnej činnosti treba vykonávať takú výskumnú činnosť a produkovať také výsledky, aby vysokoškolski učitelia pôsobiaci v príslušnom študijnom programe rozumeli vývojovým trendom príslušného odboru, vykonávali v odbore vlastný výskum a pravidelne publikovali jeho výsledky aspoň na národnej alebo regionálnej úrovni. Ich počet musí byť dostatočný vzhľadom na potreby zabezpečenia kvality a rozvoja príslušného študijného programu.
Druhý stupeň (M)
Vysoká škola musí preukázať nepretržitú výskumnú činnosť alebo umeleckú činnosť svojich pracovísk v problematike študijného odboru akceptovanú na medzinárodnej alebo národnej úrovni v takej miere, aby mohla adekvátne reagovať na nové získané poznatky a začleniť ich do poskytovaného vzdelávania v rámci študijného programu a aby študenti aktívnou účasťou na výskumnej alebo umeleckej činnosti mohli rozvinúť svoje schopnosti získavania a tvorivého uplatňovania teoretických a praktických poznatkov. Pracovisko sa musí nepretržite podieľať na výskumných projektoch na medzinárodnej alebo národnej úrovni a dosahovať pri ich vyhodnotení uspokojivé výsledky.
Tretí stupeň (D)
Vysoká škola musí preukázať navyše oproti požiadavkám na druhý stupeň nepretržitú medzinárodne akceptovanú výskumnú alebo umeleckú činnosť svojich pracovísk v problematike študijného programu v takej miere, aby študenti aktívnou účasťou mohli získať nové poznatky alebo umelecké výkony, ktoré akceptuje príslušná medzinárodná vedecká alebo umelecká pospolitosť. Pracovisko musí preukázať grantovú úspešnosť v získavaní finančnej podpory pre príslušný výskum alebo umeleckú činnosť.
	
Atribút: Materiálne, technické a informačné zabezpečenie študijného programu	
	
Kritérium KSP-A2: Dostatočnosť materiálneho, technického a informačného zabezpečenia študijného programu	Dostatočné zabezpečenie (knižnica, študovne, dostupnosť internetu, dostupnosť základnej študijnej literatúry, učebníc, monografií a zahraničných vedeckých časopisov, podľa študijného odboru aj laboratóriá, projektové štúdiá, ateliéry atď.) na to, aby bolo možné uskutočňovať príslušný študijný program a splniť jeho vzdelávacie ciele. 
Minimálnou podmienkou je, že vysoká škola má knižnicu a študovňu s možnosťou prezenčného prístupu k základnej študijnej literatúre pre študijný program. Minimálnou podmienkou je aj možnosť prístupu študentov k internetu. Hodnotí sa napríklad nepretržité dopĺňanie knižného a časopiseckého fondu knižnice a študovní, inovácia výpočtovej techniky a programového vybavenia apod. a spôsob poskytovania služieb knižnice, študovní a počítačových miestností, ich rozsah a celková uroveň.
Hodnotí sa nielen momentálny stav, ale aj zmeny v materiálnom, technickom a informačnom zabezpečení študijného programu, napr. postup úprav priestorového zabezpečenia, zvýšenie úrovne materiálneho zabezpečenia apod. 
Pokrytie jednotlivých predmetov študijného programu alebo aspoň ich významnej časti dostupnou základnou študijnou literatúrou. Hodnotí aj sa vlastný príspevok pracovísk vysokej školy k tvorbe učebných textov a pomôcok.	
Atribút: Personálne zabezpečenie		
Kritérium KSP-A3: Štruktúra prednášateľov resp. vysokoškolských učiteľov, pôsobiacich v ťažiskových formách výučby v závislosti od špecifík študijného odboru (kvalifikačná štruktúra), 	Pri posudzovaní primeraného personálneho zabezpečenia sa vychádza z princípu, že pre každý študijný program musí vysoká škola mať k dispozícii dostatočný počet vysokoškolských učiteľov v pracovnom pomere na ustanovený týždenný pracovný čas (“plný úväzok”), aby spolu s garantom dokázali plynulo a trvalo udržiavať kvalitu a rozvíjať tento študijný program. 
Študijný program si, bez ohľadu na počet študentov, ktorý podľa študijného programu študujú alebo budú študovať, vyžaduje isté minimálne personálne zabezpečenie.  Súčasne sa musí zobrať do úvahy, že požadovaný počet kvalifikovaných vysokoškolských učiteľov sa so zvyšujúcim sa počtom študentov zvyšuje. Posúdenie dostatočnosti závisí od študijného odboru.
Prednášky, resp. analogicky iné ťažiskové formy výučby v závislosti od špecifík študijného odboru (v ďalšom prednášky) vedú profesori alebo docenti, ich časti aj odborní asistenti. Pre uspojivé plnenie je nutné najmä, aby prednášky v predmetoch “jadra” študijného programu, t.j. tej časti, v ktorej sa napĺňa obsah študijného odboru, viedli profesori alebo docenti.	
Kritérium KSP-A4: Primeranosť počtu vysokoškolských učiteľov, výskumných pracovníkov alebo umeleckých pracovníkov (§ 74 ods. 1), ktorí vedú záverečné práce vzhľadom na počet študentov	Vychádza sa z toho, že u jedného pracovníka by počet záverečných prác v rámci jedného stupňa vysokoškolského štúdia nemal presiahnuť 5. Súčet diplomových prác a záverečných prác bakalárskeho štúdia by u jedného pracovníka nemal presiahnuť 10. 
Pritom sa predpokladá, že na vedenie záverečnej práce treba o jeden stupeň vyššie vysokoškolské vzdelanie resp. kvalifikácia ako je vedená záverečná práca. Teda záverečnú prácu bakalárskeho štúdia by mali viesť aspoň magistri alebo inžinieri a diplomovú prácu doktori (t.j. pracovníci s titulom PhD). Pre odborníkov z praxe, ktorí vedú záverečné práce, možno od tejto podmienky upustiť.  	
Kritérium KSP-A5: Zloženie skúšobných komisií na vykonanie štátnych skúšok (pre obhajoby záverečných prác) pri rešpektovaní § 63 ods. 3 zákona	Pravidlá vysokej školy pre tvorbu komisií pre štátne skúšky (pre obhajoby záverečných prác) v príslušnom študijnom programe majú zabezpečovať, aby spravidla aspoň jeden člen bol z prostredia mimo vysokej školy a dvaja členovia boli vysokoškolskí učitelia na funkčných miestach profesorov alebo docentov. Súčasťou uspokojivého plnenia je aj dodržiavanie vlastných pravidiel. 	
Kritérium KSP-A6: Garantovanie kvality a rozvoja študijného programu	Garant študijného programu je vysokoškolský učiteľ na funkčnom mieste profesora alebo docenta (v závislosti od stupňa vysokoškolského štúdia, ktoré sa podľa študijného programu uskutočňuje) vysokej školy zodpovedný za kvalitu a rozvoj študijného programu. Pri posudzovaní navrhovaného garanta sa berie do úvahy jeho skutočná zodpovednosť za študijný program, teda či má skutočne možnosť a či ovplyvňuje kvalitu uskutočnovania a rozvoj študijného programu, jeho kompetentnosť, teda či jeho pedagogický a vedecký alebo umelecký profil a výsledky zaručujú odbornú kvalitu a jeho skutočná angažovanosť a aktivita pri garantovaní. Zhodnotenie týchto skutočností uvedie vysoká škola v žiadosti. 
Garant študijného programu je zamestnaný na danej vysokej škole na ustanovený týždenný pracovný čas. V umeleckých študijných odboroch u výkonných umelcov  môže Akreditačná komisia túto podmienku zmierniť, ale tak, aby tým nemohla utrpieť kvalita a rozvoj študijného programu.
Existencia garanta s uvedenými vlastnosťami je minimálnou podmienkou pre toto kritérium. 
Garantovanie študijného programu je ovplyvnené vekom 65 rokov (v dôsledku ustanovenia § 77 ods. 6 zákona). Podstatným kritériom je však stále plnenie predpokladov a samotného výkonu funkcií garanta.
Ak má v priebehu obdobia, pre ktoré je pre príslušný študijný program priznaná spôsobilosť, alebo obdobia po najbližšiu akreditáciu dovŕšiť garant vek 65 rokov, alebo ak už v čase posudzovania žiadosti navrhovaný garant dovŕšil tento vek, vysoká škola v žiadosti uvedie, ako plánuje zabezpečiť plynulé garantovanie kvality a rozvoja študijného programu v ďalšom období. Pri ďalšej akreditácii vyhodnotí, ako plán realizovala. 
Ak už v čase posudzovania žiadosti navrhovaný garant dovŕšil vek 65 rokov, v závislosti od plnenia predpokladov a samotného výkonu funkcií garanta možno potvrdiť (nie však priznať novú) spôsobilosť na dobu neprevyšujúcu 3 roky.
Garantovanie študijných programov na rôznych vysokých školách sa nepripúšťa.
Garantovanie prípadne spolugarantovanie dvoch (viacerých) študijných programov na vlastnej vysokej škole sa principiálne nevylučuje. Rozhodujúce je plnenie predpokladov a samotného výkonu funkcií garanta. Je to prirodzené a želateľné napríklad v prípadoch, ako sú:
•	študijné programy na rôznych stupňoch vysokoškolského štúdia alebo
•	študijný program v danom študijnom odbore a študijný program v kombinácii študijných odborov, z ktorých daný študijný odbor je hlavným študijným odborom, alebo 
•	študijný program 2. stupňa v danom študijnom odbore a konverzný študijný program 2. stupňa v danom študijnom odbore (konverzný študijný program 2. stupňa  = študijný program pre tých, ktorí absolvovali bakalárske štúdium v inom študijnom odbore), alebo
•	študijné programy v študijnom odbore ako je učiteľstvo alebo prekladateľstvo pri spolugarantovaní so zodpovednosťou za jeden “predmet” alebo významnú zložku programu. 
V závislosti od stupňa vysokoškolského štúdia, ktoré sa podľa študijného programu uskutočňuje, sa na garantovanie študijného programu požaduje, aby garant bol vysokoškolský učiteľ 
(B): vo funkcii profesora alebo docenta
(M): vo funkcii profesora
(D): vo funkcii profesora. 
Pre zabezpečenie kvality a rozvoja doktorandského študijného programu sa požadujú okrem garanta študijného programu aj ďalší najmenej dvaja vysokoškolskí učitelia pôsobiaci vo funkcii profesora alebo docenta v príslušnom alebo príbuznom študijnom odbore, ktorí svojou výskumnou alebo umeleckou, pedagogickou a organizačnou činnosťou prispievajú k rozvoju poznania v príslušnom študijnom odbore pôsobením v posudzovanom študijnom programe.
Na posúdenie personálneho zabezpečenia vysoká škola uvedie v žiadosti požiadavky aplikované pri výberovom konaní na profesorov a docentov, ktorých navrhuje ako garantov alebo spolugarantov.	

KSP-B: Kritériá na hodnotenie atribútov študijného programu
Atribút / kritérium	Uspokojivé plnenie	
Atribút: Obsah študijného programu		
Kritérium KSP-B1: Naplnenie obsahu študijného odboru (§ 50 ods. 5 písm. c) zákona)	Obsah študijného programu zodpovedá v postačujúcej miere obsahu študijného odboru (§ 50 ods. 5 písm. c) zákona), v ktorom sa absolvovaním tohto študijného programu získa vysokoškolské vzdelanie. Miera sa pokladá za postačujúcu, ak aspoň 3/5 obsahu študijného programu je venovaných danému študijnému odboru. Toto je minimálna podmienka.
Pri posudzovaní obsahu študijného programu sa využíva vymedzenie obsahu príslušného študijného odboru. Vymedzenie obsahu študijného odboru je zložkou jeho opisu v štruktúre podľa § 50 ods. 5. Opisy študijných odborov sú súčasťou sústavy študijných odborov. Súčasťou obsahu študijného odboru je aj charakteristika absolventa študijného odboru a znalostí, ktoré nadobudne. 
Vymedzenie absolventa obsahuje stručnú rámcovú všeobecnú charakteristiku absolventa, t.j. najmä profil absolventa a jeho predpokladané uplatnenie. Vymedzenie absolventa zahŕňa aj najdôležitejšie vedomosti, schopnosti a zručnosti, ktoré musí absolvent študijného programu v danom študijnom odbore získať.
Znalosti uvedené v obsahu študijného odboru musia byť súčasťou obsahu každého študijného programu v tomto študijnom odbore. Inak povedané, študijný program musí pokrývať celý obsah študijného odboru. Hĺbka rozpracovania môže byť v jednotlivých študijných programoch rôzna, každý študijný program však musí obsahovať témy aspoň do takej hĺbky, aká sa očakáva v obsahu. Musí obsahovať všetky témy. Z tém, ktoré sú uvedené ako alternatívne, musí obsahovať aspoň jednu alebo umožňovať spomedzi viacerých z nich voľbu. Niektoré témy alebo nejaká časť znalostí sa môže vymedziť len rámcovo. Napríklad podstatná časť obsahu študijného odboru na treťom stupni sa môže vymedziť len rámcovo ako „najnovšie vedecké (umelecké) poznatky zo zvolenej oblasti spadajúcej do študijného odboru, do ktorej patrí otvorený vedecký (umelecký) problém, ktorý je predmetom dizertácie“. 	
Kritérium KSP-B2: Splnenie charakteristiky študijného programu podľa stupňa
(B): § 52 ods. 1 zákona, prípadne § 52 ods. 2 zákona
(M): § 53 ods. 1 a 3 zákona
(D): § 54 ods. 1 zákona,	Štruktúra študijného programu, obsah jednotlivých jednotiek študijného programu a foriem výučby zabezpečujú splnenie charakteristiky príslušného stupňa vysokoškolského štúdia.	
Kritérium KSP-B3: Relevantnosť štandardnej dĺžky štúdia (§ 51 ods. 4 písm. h) zákona),	Štandardná dĺžka štúdia (§ 51 ods. 4 písm. h) zákona) je v súlade s ostatnými znakmi bližšie určujúcimi študijný program podľa § 51 ods. 4 zákona, najmä s profilom absolventa a obsahom študijného odboru, v rámci obmedzení daných § 52 ods. 3 zákona, resp. § 53 ods. 2 zákona, resp. § 54 ods. 2 zákona. Zvlášť treba zdôvodniť návrh, aby dĺžka študijného programu prvého stupňa bola 4 roky. 	
Kritérium KSP-B4: Posúdenie, či v prípade návrhu spojenia prvého a druhého stupňa vysokoškolského štúdia do jedného celku ide o osobitne odôvodnený prípad	Odôvodnenosť spojenia prvého a druhého stupňa vysokoškolského štúdia do jedného celku sa posudzuje individuálne. Z ducha aj z litery zákona vyplýva, že takýto prípad je výnimočný. Štandardná dĺžka štúdia (§ 51 ods. 4 písm. h) zákona) je v súlade s ostatnými znakmi bližšie určujúcimi študijný program podľa § 51 ods. 4 zákona, najmä s profilom absolventa a obsahom študijného odboru, v rámci 
obmedzení daných § 53 ods. 3 zákona.	
Kritérium KSP-B5: Zahrnutie záverečnej práce v primeranom rozsahu a náročnosti
(B): (§ 52 ods. 4 zákona)
(M): (§ 53 ods. 4 zákona)
(D): (§ 54 ods. 3 zákona)
	(B): Bakalársky študijný program obsahuje záverečnú prácu v primeranom rozsahu a náročnosti (§ 52 ods. 4 zákona). Záverečná práca musí byť dostatočne rozsiahla (t.j. aj v kreditovom vyjadrení), aby študent preukázal schopnosť samostatne získavať teoretické a praktické poznatky a používať ich.
(M): Magisterský alebo inžiniersky študijný program obsahuje záverečnú prácu v primeranom rozsahu a náročnosti (§ 53 ods. 4 zákona). Diplomová práca musí byť dostatočne rozsiahla (t.j. aj v kreditovom vyjadrení), aby študent preukázal schopnosť samostatne získavať teoretické a praktické poznatky založené na súčasnom stave vedy alebo umenia a tvorivo ich uplatňovať a používať.
(D): Doktorandský študijný program obsahuje záverečnú prácu v primeranom rozsahu a náročnosti (§ 54 ods. 3 zákona). Dizertačná práca musí byť dostatočne rozsiahla (t.j. aj v kreditovom vyjadrení), aby študent preukázal schopnosť samostatne získavať teoretické a praktické poznatky založené na súčasnom stave vedeckého alebo umeleckého poznania a najmä na vlastnom príspevku študenta k nemu, ktorý je výsledkom vedeckého bádania a samostatnej tvorivej činnosti v oblasti vedy alebo techniky alebo samostatnej teoretickej a tvorivej činnosti v oblasti umenia.	
Kritérium KSP-B6:  „inžinierstvo“: posúdenie – kde prichádza do úvahy – podľa § 52 ods. 6 zákona	V prípade, že názov študijného programu obsahuje výraz „inžinierstvo“ alebo „inžiniersky“ sa posudzuje, či spĺňa § 52 ods. 6 zákona: Hodnotí sa, či je podiel celkovej projektovej práce v študijnom programe obsiahnutej najmä vo vzdelávacích činnostiach záverečná práca, projektová práca, odborná prax dostatočne významný (aj v kreditovom vyjadrení) na to, aby umožnil rozvinutie tvorivosti v oblasti tvorby inžinierskych diel a procesov. To isté sa hodnotí aj v prípade, že sa absolventom udeľuje akademický titul Ing. arch.	
Kritérium KSP-B7: „umenie“: posúdenie – kde prichádza do úvahy – podľa § 51 ods. 7 zákona	V prípade, že názov študijného programu obsahuje výraz „umenie“ alebo „umelecký“ sa posudzuje, či spĺňa § 51 ods. 7 zákona. Hodnotí sa, či je podiel umeleckých výkonov v študijnom programe dostatočne významný (aj v kreditovom vyjadrení) na to, aby umožnil rozvinutie tvorivosti v oblasti umenia.
To isté sa hodnotí aj v prípade, že sa absolventom udeľuje akademický titul Mgr. art.	
Atribút: Požiadavky na uchádzačov a spôsob ich výberu		
Kritérium KSP-B8: Vhodnosť požiadaviek na uchádzačov a spôsobu ich výberu na zabezpečenie toho, aby sa na štúdium dostali uchádzači s potrebnými schopnosťami a predpokladmi (§ 57 ods. 1 zákona)	Požiadavky na uchádzačov a spôsobu ich výberu sú zábezpekou, aby sa na štúdium dostali uchádzači s potrebnými schopnosťami a predpokladmi. 
Predpokladá sa, že vysoká škola, ktorá určí ďalšie podmienky prijatia na štúdium s cieľom zabezpečiť, aby sa na štúdium dostali uchádzači s potrebnými schopnosťami a predpokladmi (§ 57 ods. 1), vymedzila potrebné schopnosti a predpoklady v charakteristike študijného programu.	
Atribút: Požiadavky na absolvovanie štúdia		
Kritérium KSP-B9: Dostatočnosť požiadaviek na úspešné absolvovanie štúdia z hľadiska kvality vzdelávacieho procesu, spôsoby zabezpečenia úrovne kvality vzdelávacieho procesu vrátane spôsobu hodnotenia štátnych skúšok a zvlášť záverečnej práce	Požiadavky na úspešné absolvovanie štúdia sú dostatočne selektívne, aby neumožnili absolvovanie študentovi, ktorý nezískal v priebehu vzdelávacieho procesu vedomosti, schopnosti a zručnosti na štandardnej úrovni. Vysoká škola má vlastný systém zabezpečenia kvality, ktorého súčasťou je zabezpečenie úrovne kvality vzdelávacieho procesu vrátane spôsobu hodnotenia štátnych skúšok a zvlášť záverečnej práce.
	
Atribút: úroveň študentov a absolventov študijného programu		
Kritérium KSP-B10: Úroveň všetkých absolventov (od najlepšieho po najslabšieho) vzhľadom na štandardné požiadavky kvality vzdelávacieho procesu v príslušnom odbore, súlad úrovne vedomostí, schopností a zručností absolventov s profilom absolventa a ich predpokladaným spôsobom uplatnenia, uplatnenie absolventov v súlade s predpokladmi	Pri hodnotení úrovne študentov a absolventov študijného programu sa posudzuje úroveň všetkých absolventov (t.j. od najlepšieho po najslabšieho) vzhľadom na štandardné požiadavky kvality vzdelávacieho procesu v príslušnom odbore. Podľa špecifík študijného programu preukáže vysoká škola napríklad, ako náročné úlohy dokáže absolvent samostatne riešiť. Pri hodnotení súladu úrovne vedomostí, schopností a zručností absolventov s profilom absolventa (§ 51 ods. 4 písm. e) zákona) a ich predpokladaným spôsobom uplatnenia sa posudzuje, ako vysoká škola navrhnutým študijným programom a spôsobom jeho uskutočňovania umožňuje získanie takéto profilu absolventa, ktorý pre tento študijný program vytýčila. Pri posudzovaní uplatnenia absolventov v súlade s predpokladmi sa vychádza aj z údajov, ktoré zbiera vysoká škola o uplatnení svojich absolventov.	

V Bratislave 31. marca 2003								Schválil: